በዋግ ኽምራ ብሔረሰብ አስተዳደር ግንባታቸው ለዓመታት ተጓቶ የነበሩት የዓሳ ማቆያ እና ማከፋፈያ ጣቢዎችን ለማጠናቀቅ እየተሠራ ነው፡፡
ባሕር ዳር፡ መስከረም 12/2012 ዓ.ም (አብመድ) አምስት ዘመናዊ የዓሳ ማቆያ እና ማከፋፈያ ጣቢያዎች ከአራት ወራት በኋላ ሙሉ በሙሉ ሥራ እንደሚጀምሩ የአማራ ክልል ግብርና ቢሮ አስታወቀ፡፡የተከዜ የሰው ሠራሽ ሐይቅ በዓመት ከ10 ሺህ ቶን በላይ የዓሳ ምርት በዋግ ኽምራ ብሔረሰብ አስተዳደር ብቻ ይገኝበታል፡፡ 18 ዓይነት የዓሳ ዝርያዎች ያለው ሐይቁ በ14 ማኅበራት ለተደራጁ ከሦስት ሺህ አምስት መቶ በላይ ወጣቶች የሥራ ዕድል መፍጠር መቻሉንም የብሔረሰብ አስተዳደሩ የዓሳ ሀብት ልማትና ጥበቃ ባለሙያ አቶ ዝናቡ ፈቃዱ ተናግረዋል፡፡በየቀኑ የሚመረተው ዓሳም ለገበያ ሳይቀርብ ለብልሽት ይዳረግ እንደነበረ ተገልጿል፡፡ ችግሩን ለመቅረፍ በ2008 ዓ.ም የአምስት የዓሳ ማቆያና ማከፋፈያ ‹ሼዶች› ግንባታ ተጀምሯል፤ ነገር ግን በተያዘላቸው የአንድ ዓመት የጊዜ ገደብ አልተጠናቀቁም፤ ይህንንም በተደጋጋሚ መዘገባችን ይታወሳል፡፡በብሔረሰብ አስተዳደሩ የፕሮጀክቱ አስተባባሪ አቶ መታፈሪያ አበባው የተከዜን የዓሳ ሀብት ለመጠቀም ከክልሉ መንግሥት ጋር በመሆን አምስት የዓሳ ማቆያ እና ማከፋፈያ ግንባታዎችን በዝቋላ፣ ስሃላ ሰየምት፣ አበርገሌ (ሁለት) እና ሰቆጣ ከተማ እየተገነቡ መሆኑን ተናግረዋል፡፡